เงินบาทอ่อนฉุดทุนสำรองประเทศหด1,200$
ธปท.เผยทุนสำรองประเทศลด 1,200 ล้านเหรียญสหรัฐ อยู่ที่ระดับ 1.591 แสนล้านเหรียญสหรัฐ ตามทิศทางเงินบาทอ่อนค่า
10 ก.ค. 2558

ธปท.เผยทุนสำรองประเทศลด 1,200 ล้านเหรียญสหรัฐ อยู่ที่ระดับ 1.591 แสนล้านเหรียญสหรัฐ ตามทิศทางเงินบาทอ่อนค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 3 ก.ค.2558 อยู่ที่ระดับ 1.591 แสนล้านเหรียญสหรัฐ หรือ ประมาณ 5.373 ล้านล้านบาท ลดลง 1,200 ล้านเหรียญสหรัฐ หรือประมาณ 4.07 หมื่นล้านบาท หากคิดอัตราแลกเปลี่ยนปัจจุบันที่เคลื่อนไหวระดับ 33.90 บาท/เหรียญสหรัฐ จากสัปดาห์ก่อนหน้าทุนสำรองฯ อยู่ที่ระดับ 1.603 แสนล้านเหรียญสหรัฐ หรือประมาณ 5.416 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.91 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่ 1.82 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.782 แสนล้านเหรียญสหรัฐ
นักวิเคราะห์ในตลาดเงินธนาคารพาณิชย์ ประเมินว่า ทุนสำรองประเทศในสัปดาห์นี้ลดลงเป็นไปตามทิศทางค่าเงินบาทที่ปรับอ่อนค่าลงอย่างต่อเนื่อง หลังเงินเหรียญสหรัฐฯปรับแข็งค่าขึ้น ทำให้เวลาตีราคามูลค่าสินทรัพย์ในทุนสำรองเป็นเงินเหรียญสหรัฐฯปรับลดลงด้วย
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ในปัจจุบันอยู่ที่1.512  ล้านล้านบาท เพิ่มขึ้นจากสัปดาห์ก่อนหน้าที่ 1.471 ล้านล้านบาท สะท้อนสภาพคล่องเงินสดในระบบที่เพิ่มขึ้น